Novotný, Viliam, poslanec NR SR (2015-03-24):
Ďakujem pekne. Ja už len chcem v záverečnom slove naozaj poprosiť o podporu tohto poslaneckého návrhu zákona, pričom možno si pomôžem jedným argumentom, ktorý som pri predkladaní nechcel použiť, lebo držal som sa dôvodovej správy. A ten argument je, že mám tu k dispozícii štatistiku, európsku štatistiku o miere rizika chudoby podľa typu domácností na Slovensku, veľmi zaujímavú štatistiku, ktorá hovorí o tom, že v domácnosti, kde jeden rodič vychováva najmenej jedno závislé dieťa, teda nezaopatrené dieťa, je miera ohrozenia chudobou na Slovensku 30 %, musím povedať, že som bol prekvapený z tejto štatistiky, takisto rodina, povedzme, kde dvaja dospelí vychovávajú jedno nezaopatrené dieťa, je tá miera ohrozenia 10 %, kde dvaja dospelí vychovávajú dve nezaopatrené deti, je to 13 %, kde dvaja dospelí vychovávajú tri nezaopatrené deti, znovu je to skoro 30 %, pre porovnanie, domácnosti bez závislých detí, teda ktoré už nevychovávajú nezaopatrené deti, tam je miera ohrozenia chudobou len 7,5 %. Čiže, dámy a páni, to sú medzi nami aj domácnosti dôchodcov, kde sa už nestarajú o nezaopatrené deti, lebo deti už dávno vyleteli z hniezda. Čiže miera ohrozenia, nechcem to banalizovať, chudobou domácností, kde sú dôchodcovia, je omnoho, omnoho nižšia ako miera ohrozenia chudobou domácností, kde vychovávajú nezaopatrené deti. Dámy a páni, preto si myslím, že takéto opatrenia, aké som dnes predkladal v pléne Národnej rady, sú opatrenia, ktoré dnes na Slovensku potrebujeme. My potrebujeme začať sa venovať pracujúcim rodičom, ktorí vychovávajú svoje deti, a podať im pomocnú ruku, podporiť ich pri zodpovednej výchove týchto detí, pretože veľká väčšina týchto rodín, čo sa pohybuje až okolo 30 %, je ohrozená chudobou. To je aj problém pracujúcich chudobných, to je aj problém plánovaného rodičovstva pri druhom, treťom dieťati. Jednoducho si to mnohokrát tie rodiny finančne nevedia dovoliť, napriek tomu, že títo ľudia pracujúci rodičia sú tí, ktorí platia dane a odvody, sú tí, ktorí prispievajú na fungovanie verejných statkov, sú tí, ktorí na svojich pleciach, naozaj nechcem byť veľmi patetický, ale nesú zodpovednosť za túto spoločnosť. A na nich by nám malo asi v prvom rade záležať, pričom malo by nám záležať aj na tom, aby pracujúci rodičia mali ambíciu mať viac ako jedno dieťa. Z pohľadu demografického vývoja v Európe je to priam existenčný problém prežitia našej západnej civilizácie, našej európskej civilizácie, ak chcete. Druhá moja poznámka je k tomu, že, áno, ja som už aj vo svojom vystúpení hovoril, že niektoré návrhy, tu už aj odzneli v pléne Národnej rady, boli predkladané aj niektorými mojimi kolegami z opozície. Ja sa na to dívam veľmi jednoducho, návrhy sú buď dobré, alebo zlé a keď sú tie návrhy dobré, tak by sme sa na nich mali vedieť spojiť a dohodnúť, nielen v rámci opozície, ale aj naprieč celým politickým spektrom. A tu je moja tretia poznámka. S veľkou nádejou sa druhýkrát obraciam na poslanecký klub strany SMER, aby pouvažovali o týchto opatreniach. Ak sa mi podarí otvoriť čo i len diskusiu o nich v klube SMER, budem veľmi spokojný, budem sa na tieto opatrenia potom pýtať aj pána ministra Richtera, ako to vidí on, pričom rád by som na to upozornil, že ak bude odpoveď zo strany SMER-u taká, „stojí to veľa peňazí, teraz si to nemôžeme dovoliť,“ lebo to je pomerne častá odpoveď, hlavne zo strany ministra financií, rád by som upozornil na to, že dve opatrenia z nich sú fiškálne neutrálne. Tak sa poďme aspoň rozprávať o flexibilnom čerpaní rodičovského príspevku a poďme sa rozprávať o nediskriminácii rodičov, ktorí čerpajú rodičovskú, pretože to nestojí štát nič a reálne to pomôže pracujúcim rodičom pri výchove detí, resp. pomôže to rodičom, ktorí sa starajú o výchovu svojich detí v tom najútlejšom veku a predtým pracovali. Takže, dámy a páni, chcem vás ešte raz poprosiť o podporu tohto poslaneckého návrhu zákona.